**ΑΠΟΦΑΣΗ ΑΡΙΘ. 546/VΙI/2012**

**μη ανακοινωσιμο**

**Η ΕΠΙΤΡΟΠΗ ΑΝΤΑΓΩΝΙΣΜΟΥ**

**ΣΕ ΟΛΟΜΕΛΕΙΑ**

Συνεδρίασε στην Αίθουσα Συνεδριάσεων του 1ου ορόφου του κτηρίου των γραφείων της, επί της οδού Κότσικα 1Α, Αθήνα, την 11η Σεπτεμβρίου 2012, ημέρα Τρίτη και ώρα 13:00, με την εξής σύνθεση:

Πρόεδρος: Δημήτριος Κυριτσάκης

Αντιπρόεδρος: Δημήτριος Λουκάς

Μέλη: Ιωάννης Μπιτούνης,

 Εμμανουέλα Τρούλη,

 Βικτωρία Μερτικοπούλου,

 Δημήτριος Δανηλάτος και

 Ιωάννης Αυγερινός.

Γραμματέας: Παρασκευή Α. Ζαχαριά.

**Θέμα της συνεδρίασης** ήταν η επικαιροποίηση του τύπου και τρόπου υποβολής και καταχώρησης των καταγγελιών που υποβάλλονται στην Επιτροπή Ανταγωνισμού, μετά τη θέση σε ισχύ του ν. 3959/2011 (ΦΕΚ Α΄ 93/20.4.2011).

Η Επιτροπή μετά από διαλογική συζήτηση, λαμβάνοντας υπόψη τις σχετικές διατάξεις του ν. 3959/2011, τις παρατηρήσεις που διατυπώθηκαν κατά τη συζήτηση και το γεγονός ότι δεν προκαλείται δαπάνη στον κρατικό προϋπολογισμό, ομόφωνα αποφασίζει και:

Καθορίζει τον τύπο, τον τρόπο υποβολής και καταχώρησης των, κατ΄ άρθρο 36 παρ. 1 και 2 του ν. 3959/2011, καταγγελιών που υποβάλλονται στην Επιτροπή Ανταγωνισμού, όπως αυτό αποτυπώνεται στο έντυπο που επισυνάπτεται στην παρούσα απόφαση.

Η παρούσα αντικαθιστά στο σύνολο, την υπ΄ αριθ. 473Β/VI/2010 απόφαση της Επιτροπής Ανταγωνισμού.

Η απόφαση εκδόθηκε την **11η Σεπτεμβρίου 2012**.

Η απόφαση να δημοσιευθεί στην Εφημερίδα της Κυβέρνησης, σύμφωνα με το άρθρο 47 του ν. 3959/2011.

 Ο Πρόεδρος και Συντάκτης της Απόφασης

 Δημήτριος Κυριτσάκης

 Η Γραμματέας

 Παρασκευή Α. Ζαχαριά

**ΕΝΤΥΠΟ ΚΑΤΑΓΓΕΛΙΑΣ**

*(σύμφωνα με το άρθρο 36 του ν. 3959/2011)*

**ΕΠΙΤΡΟΠΗ ΑΝΤΑΓΩΝΙΣΜΟΥ** - **ΑΘΗΝΑ** **2012**

**ΕΝΤΥΠΟ ΚΑΤΑΓΓΕΛΙΑΣ**

**(Άρθρο 36 ν. 3959/2011)[[1]](#footnote-1)\***

**I. Πληροφορίες σχετικά με τον καταγγέλλοντα και την επιχείρηση ή ένωση επιχειρήσεων κατά των οποίων στρέφεται η καταγγελία**

1. Αναφέρετε πλήρη στοιχεία για την ταυτότητά σας, ως καταγγέλλοντος, *(όνομα ή επωνυμία, διακριτικό τίτλο και διεύθυνση της κατοικίας ή της έδρας της επιχείρησης).* Εάν είστε επιχείρηση, προσδιορίστε τον όμιλο επιχειρήσεων στον οποίο ανήκετε και δώστε συνοπτική περιγραφή της φύσης και του πεδίου των επαγγελματικών σας δραστηριοτήτων. Δηλώστε, επίσης, έναν υπεύθυνο επαφών ή αντίκλητο/πληρεξούσιο δικηγόρο (με τον αριθμό τηλεφώνου, την ταχυδρομική και την ηλεκτρονική διεύθυνση), εφόσον το επιθυμείτε, από τον οποίο μπορούν να ληφθούν εφόσον απαιτηθούν επιπλέον πληροφορίες.

2. Αναφέρετε πλήρη στοιχεία για την ταυτότητα της επιχείρησης ή ένωσης επιχειρήσεων κατά της οποίας στρέφεται η καταγγελία *(επωνυμία, διακριτικό τίτλο και διεύθυνση της έδρας της επιχείρησης)*, σημειώστε, εφόσον συντρέχει περίπτωση, όλα τα διαθέσιμα στοιχεία για τον όμιλο επιχειρήσεων στον οποίο ανήκει και για τη φύση και το πεδίο των δραστηριοτήτων της. Αναφέρετε τη θέση σας, ως καταγγέλλοντος, έναντι της καταγγελλόμενης επιχείρησης ή ένωσης επιχειρήσεων ή/και τη σχέση σας με αυτή (π.χ. πελάτης/καταναλωτής, προμηθευτής, ανταγωνιστής).

**II. Λεπτομέρειες για την εικαζόμενη παράβαση και αποδεικτικά στοιχεία**

3. Εκθέστε λεπτομερώς τα πραγματικά περιστατικά από τα οποία, κατά τη γνώμη σας, τεκμηριώνεται παραβίαση των άρθρων 1, 2 του ν. 3959/2011 ή/και 101 ή 102 ΣΛΕΕ (πρώην 81 ή 82 της ΣυνθΕΚ).

*i. Γενικά στοιχεία για τις σχετικές αγορές και τη λειτουργία τους*

Αναφέρετε το είδος των αγαθών (προϊόντων ή υπηρεσιών) που επηρεάζονται από τις εικαζόμενες παραβάσεις και εξηγήστε τις εμπορικές σχέσεις μεταξύ των δραστηριοποιούμενων στην αγορά επιχειρήσεων σε όλα τα επίπεδα εμπορίου (π.χ. παραγωγή, προμήθεια χονδρική ή λιανική πώληση κλπ.) που αφορούν στα ανωτέρω είδη και επηρεάζονται από την καταγγελλόμενη παράβαση.

*ii. Στοιχεία αναφορικά με τις καταγγελλόμενες πρακτικές*

Αναφέρετε όλες τις διαθέσιμες πληροφορίες σχετικά με τις καταγγελλόμενες συμφωνίες ή πρακτικές των επιχειρήσεων ή ενώσεων επιχειρήσεων κατά των οποίων στρέφεται η καταγγελία. Περιγράψτε με κάθε δυνατή λεπτομέρεια τη θέση και την εμπορική συμπεριφορά των καταγγελλόμενων επιχειρήσεων στη σχετική αγορά.

4. Υποβάλετε όλα τα έγγραφα τα οποία έχετε στην κατοχή σας και τα οποία αφορούν ή συνδέονται άμεσα με τα εκτιθέμενα στην καταγγελία πραγματικά περιστατικά (π.χ. κείμενα συμφωνιών, πρακτικά διαπραγματεύσεων ή συσκέψεων, όρους συναλλαγών, επαγγελματικά έγγραφα, εγκυκλίους, αλληλογραφία, σημειώσεις τηλεφωνικών συνδιαλέξεων κ.α.). Δηλώστε το όνομα και τη διεύθυνση των προσώπων που είναι σε θέση να καταθέσουν για τα εκτιθέμενα στην καταγγελία πραγματικά περιστατικά, και ιδίως των προσώπων που επηρεάζονται από τις εικαζόμενες παραβάσεις. Υποβάλετε στατιστικές, έρευνες αγοράς ή άλλα δεδομένα, που τυχόν έχετε στην κατοχή σας και τα οποία αναφέρονται στα εκτιθέμενα πραγματικά περιστατικά, ιδίως εφόσον αποτυπώνουν τις εξελίξεις στην αντίστοιχη αγορά (π.χ. στοιχεία για τις τιμές και τις τάσεις των τιμών, τους φραγμούς στην είσοδο νέων επιχειρήσεων στην αγορά, τυχόν περιστατικά εισόδου και/ ή εξόδου επιχειρήσεων από την αγορά κλπ.).

5. Εκθέστε τις απόψεις σας σχετικά με τη γεωγραφική έκταση των εικαζόμενων παραβάσεων και εξηγήστε, εφόσον επικαλείστε παράβαση των άρθρων 101 ή 102 ΣΛΕΕ (πρώην 81 ή 82 ΣυνθΕΚ), σε ποιο βαθμό το εμπόριο μεταξύ κρατών μελών είναι δυνατόν να επηρεασθεί από την καταγγελλόμενη συμπεριφορά[[2]](#footnote-2).

**III. Αναμενόμενα αποτελέσματα από την παρέμβαση της Επιτροπής Ανταγωνισμού**

6. Δηλώστε εάν και με ποιον τρόπο σας επηρεάζει η καταγγελλόμενη συμπεριφορά.

7. Περιγράψτε τα αποτελέσματα που αναμένετε σε συνέχεια της παρέμβασης της Επιτροπής Ανταγωνισμού αναφορικά με τις καταγγελλόμενες πρακτικές[[3]](#footnote-3).

**IV. Διαδικασίες ενώπιον της Ευρωπαϊκής Επιτροπής ή άλλων εθνικών αρχών ή αρχής ανταγωνισμού άλλου κράτους μέλους ή εθνικών δικαστηρίων**

8. Προσδιορίστε εάν έχετε τυχόν απευθυνθεί για το ίδιο ή συναφές ζήτημα σε άλλη εθνική ή ενωσιακή αρχή ή φορέα, σε αρχή ή αρχές ανταγωνισμού άλλου κράτους μέλους/κρατών μελών ή στην Ευρωπαϊκή Επιτροπή ή/και αν έχει ασκηθεί ένδικο μέσο ενώπιον δικαστηρίων. Εάν συμβαίνει τούτο, κάντε πλήρη αναφορά στις διαδικασίες που εκκρεμούν ενώπιον άλλης διοικητικής ή δικαστικής αρχής που έχει επιληφθεί και των στοιχείων τα οποία έχετε τυχόν υποβάλει στην αρχή αυτή.

**V. Νομιμοποιητικά έγγραφα**

Προσκομίστε έγγραφα νομιμοποίησης των νομίμων εκπροσώπων και/ ή πληρεξουσίων δικηγόρων (π.χ. καταστατικά, αποφάσεις γενικών συνελεύσεων ή διοικητικών συμβουλίων, ειδικά πληρεξούσια έγγραφα), που τυχόν υπογράφουν το έντυπο καταγγελίας.

Υποβάλετε υπεύθυνη δήλωση του ν. 1599/1986 που να βεβαιώνει ότι όλα τα στοιχεία που περιέχονται στο έντυπο καταγγελίας, καθώς και τα συνημμένα σε αυτό έγγραφα, ανταποκρίνονται με πληρότητα και ακρίβεια στην πραγματικότητα.

Ημερομηνία

Υπογραφή

**ΠΑΡΑΡΤΗΜΑ**

**ΟΔΗΓΙΕΣ ΓΙΑ ΤΗ ΣΥΜΠΛΗΡΩΣΗ ΤΟΥ ΕΝΤΥΠΟΥ[[4]](#footnote-4)**

**1. Σκοπός του Παρόντος Εντύπου**

Στο παρόν έντυπο προσδιορίζονται οι πληροφορίες που υποβάλλονται στην Επιτροπή Ανταγωνισμού, σύμφωνα με το άρθρο 36 του ν. 3959/2011, όπως ισχύει, για παράβαση των άρθρων 1, 2 του ν. 3959/2011 ή/και 101 ή 102 ΣΛΕΕ (πρώην 81 ή 82 της ΣυνθΕΚ) με σκοπό την άσκηση από την Επιτροπή Ανταγωνισμού των προβλεπόμενων στο άρθρο 25 του ν. 3959/2011 εξουσιών.

**2. Πώς Υποβάλλεται η Καταγγελία**

**2.1** Η καταγγελία συντάσσεται με βάση το παρόν έντυπο, στην ελληνική γλώσσα, η οποία είναι η επίσημη γλώσσα της διαδικασίας.

**2.2** Το παρόν έντυπο συμπληρωμένο σε όλα του τα τμήματα μαζί με τα συνοδευτικά έγγραφα υποβάλλεται σε δύο (2) αντίτυπα στην Επιτροπή Ανταγωνισμού. Το συμπληρωμένο έντυπο με τα συνοδευτικά έγγραφα υποβάλλεται εάν είναι δυνατόν και σε ηλεκτρονική μορφή (CD ROM). Η καταγγελία υποβάλλεται στη διεύθυνση:

**ΕΠΙΤΡΟΠΗ ΑΝΤΑΓΩΝΙΣΜΟΥ**

**ΓΕΝΙΚΗ ΔΙΕΥΘΥΝΣΗ ΑΝΤΑΓΩΝΙΣΜΟΥ**

**Κότσικα 1Α και 28ης Οκτωβρίου (Λ. Πατησίων),**

**104 34 Αθήνα**

**2.3** Η παράδοση μπορεί να γίνει: (α) ιδιοχείρως στο γραφείο πρωτοκόλλου της Επιτροπής Ανταγωνισμού ή (β) με ταχυμεταφορά - courrier ή (γ) με συστημένη επιστολή, συνοδευόμενη από απόδειξη παραλαβής ή (δ) μέσω ηλεκτρονικού ταχυδρομείου στη διεύθυνση “kataggelia@epant.gr” με συνημμένη ενυπόγραφη καταγγελία σε μορφή αρχείου “PDF”.

**2.4** Τα συνοδευτικά έγγραφα υποβάλλονται σε ακριβή αντίγραφα του πρωτοτύπου ή/και σε πρωτότυπο. Τα έγγραφα αυτά υποβάλλονται στη γλώσσα στην οποία έχουν συνταχθεί και, εφόσον η γλώσσα αυτή δεν είναι η ελληνική, σε επίσημη μετάφραση στα ελληνικά. Για την ορθότητα και την ακρίβεια της μετάφρασης μπορεί να βεβαιώσει ο πληρεξούσιος δικηγόρος του καταγγέλλοντα.

**3. Απόρρητα Στοιχεία**

Το άρθρο 41 παρ. 3 του ν. 3959/2011, όπως ισχύει, καθώς και το άρθρο 19 παρ. 1 του Κανονισμού Λειτουργίας και Διαχείρισης της Επιτροπής Ανταγωνισμού[[5]](#footnote-5) ρυθμίζουν τα της προστασίας και χειρισμού απορρήτων στοιχείων και εμπιστευτικών εμπορικών πληροφοριών.

Ο καταγγέλλων, εφόσον θεωρεί ότι ορισμένα από τα στοιχεία ή τις πληροφορίες που περιέχονται στην καταγγελία ή στα συνοδευτικά αυτής έγγραφα αποτελούν απόρρητα επιχειρηματικά στοιχεία, τα οποία εάν δημοσιευθούν ή κοινοποιηθούν καθ’ οιονδήποτε τρόπο σε τρίτους ενδέχεται να θίξουν τα συμφέροντά του, υποβάλει στην Επιτροπή Ανταγωνισμού αιτιολογημένο αίτημα εμπιστευτικής αντιμετώπισης αυτών, προσκομίζοντας χωριστή μη εμπιστευτική εκδοχή της καταγγελίας και των συνοδευτικών αυτής εγγράφων. Σε κάθε περίπτωση πρέπει να τεκμηριώνεται για ποιους λόγους ο καταγγέλλων θεωρεί τα εν λόγω στοιχεία απόρρητα.

1. \* Διευκρινίσεις και λεπτομέρειες για τη συμπλήρωση του παρόντος εντύπου αναφέρονται αναλυτικά στο Παράρτημα. [↑](#footnote-ref-1)
2. Βλ. την Ανακοίνωση της Ευρωπαϊκής Επιτροπής (2004/C 101/07): Κατευθυντήριες Γραμμές σχετικά με την έννοια του επηρεασμού του εμπορίου των άρθρων 81 και 82 της Συνθήκης, δημοσιευμένη και στην ιστοσελίδα της Επιτροπής Ανταγωνισμού [www.epant.gr](http://www.epant.gr) (σελίδα ΝΟΜΟΘΕΣΙΑ - ΚΟΙΝΟΤΙΚΗ ΝΟΜΟΘΕΣΙΑ – ΣΥΜΠΡΑΞΕΙΣ - ΑΝΑΚΟΙΝΩΣΕΙΣ). [↑](#footnote-ref-2)
3. Βλ. άρθρο 25 του Ν. 3959/2011 όπου περιγράφονται οι εξουσίες της Επιτροπής Ανταγωνισμού σε περίπτωση διαπίστωσης παράβασης των άρθρων 1, 2 του ν. 3959/2011 ή/και 101 ή 102 ΣΛΕΕ (πρώην 81 ή 82 της ΣυνθΕΚ). [↑](#footnote-ref-3)
4. Βλ. Ανακοίνωση της Επιτροπής Ανταγωνισμού περί του τύπου και του τρόπου υποβολής των καταγγελιών, δημοσιευμένη στην ιστοσελίδα της Επιτροπής Ανταγωνισμού [www.epant.gr](http://www.epant.gr) (σελίδα ΝΟΜΟΘΕΣΙΑ - ΕΘΝΙΚΗ ΝΟΜΟΘΕΣΙΑ – ΑΝΑΚΟΙΝΩΣΕΙΣ). [↑](#footnote-ref-4)
5. Δημοσιευμένος στην ιστοσελίδα της Επιτροπής Ανταγωνισμού [www.epant.gr](http://www.epant.gr) (σελίδα ΝΟΜΟΘΕΣΙΑ - ΕΘΝΙΚΗ ΝΟΜΟΘΕΣΙΑ – ΛΕΙΤΟΥΡΓΙΑ). [↑](#footnote-ref-5)